KOMMISSIONENS BESLUTNING af 24. juni 1996 om godkendelsen af planen for bekæmpelse og udryddelse af bovin spongiform encephalopati i Det Forenede Kongerige (Tekst af betydning for EØS) (96/385/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), senest ændret ved direktiv 92/118/EØF (2), særlig artikel 10, stk. 4,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (3), senest ændret ved direktiv 92/118/EØF, særlig artikel 9, stk. 4, og

ud fra følgende betragtninger:

Efter artikel 9, stk. 1, andet afsnit, i direktiv 89/662/EØF og artikel 10, stk. 1, andet afsnit, i direktiv 90/425/EØF skal oprindelsesmedlemsstaten iværksætte passende foranstaltninger på sit område for at forhindre enhver situation, der kan udgøre en alvorlig fare for dyrs eller menneskers sundhed;

Det Forenede Kongerige indførte i 1988 et krav om, at dyr, der udviser symptomer på BSE, skal destrueres fuldstændigt, og forbød opfodring af foder af drøvtyggeroprindelse til drøvtyggere;

i marts 1996 skærpede Det Forenede Kongerige forbuddet ved at forbyde al anvendelse af kødbenmel af pattedyr til fodring af husdyr og ved at forbyde anvendelse af kvæg på over 30 måneder til levnedsmidler og foder samt til kosmetiske- og farmaceutiske formål;

med henblik på at beskytte dyrs og menneskers sundhed i EF vedtog Kommissionen beslutning 94/474/EF af 27. juli 1994 om visse beskyttelsesforanstaltninger mod bovin spongiform encephalopati og om ophævelse af beslutning 89/469/EØF og 90/200/EØF (4), senest ændret ved beslutning 95/287/EF (5), beslutning 92/290/EØF af 14. maj 1992 om visse beskyttelsesforanstaltninger mod bovin spongiform encephalopati (BSE) i Det Forenede Kongerige (6), ændret ved akten vedrørende Østrigs, Finlands og Sveriges tiltrædelse, beslutning 94/381/EF af 27. juni 1994 om bestemte beskyttelsesforanstaltninger med hensyn til bovin spongiform encephalopati og opfodring af protein af pattedyr (7), ændret ved beslutning 95/60/EF (8), beslutning 94/382/EF af 27. juni 1994 om godkendelse af alternative varmebehandlingssystemer til forarbejdning af animalsk affald fra drøvtyggere med henblik på inaktivering af spongiform encephalopatiagenser (9), ændret ved beslutning 95/29/EF (10), og beslutning 96/239/EF af 27. marts 1996 om visse hasteforanstaltninger til beskyttelse mod bovin spongiform encephalopati (11), ændret ved beslutning 96/362/EF (12);

efter anmodning fra EF-organerne forelagde Det Forenede Kongerige den 3. juni 1996 Kommissionen en plan med supplerende foranstaltninger til bekæmpelse og udryddelse af BSE i Det Forenede Kongerige, i det følgende benævnt »planen«;

hovedelementerne i planen er:

a) selektiv obligatorisk slagtning af dyr og/eller besætninger, der tilhører fødselskohorterne født i 1990/91, 1991/92 og 1992/93, og som er identificeret som mest sandsynligt at have været eksponeret for inficeret kødbenmel

b) et bedre system for individuel identifikation af kvæg for at sikre effektiv kontrol med flytninger og eftersporing af dyr (dyrepassystem)

c) skærpet overvågning af foderstofindustrien for at forhindre eventuel brug af kødbenmel

d) en indgående undersøgelse udført af en dyrlæge på hver bedrift, hvor der er fundet eksponerede fødselskohorter, for at sikre at alle dyr, der skal slagtes, er identificeret på epidemiologisk grundlag, såvel på fødselsbedriften som andre bedrifter, hvortil dyr tilhørende den samme kohorte er blevet flyttet;

Kommissionen og medlemsstaterne, forsamlet i Den Stående Veterinærkomité, anser det for nødvendigt, at dyr, der tilhører 1989/90 fødselskohorten, indgår i den selektive slagteplan; da der ikke findes officielle fødselsfortegnelser for denne fødselskohorte, vil det kun være muligt at efterkomme dette krav på grundlag af de eksisterende bedriftsfortegnelser; der vil blive tilbudt landbrugerne passende godtgørelse for at sikre fuldt samarbejde med hensyn til dette element og faktisk gennemførelse af planen;

hvis resultaterne af ovennævnte epidemiologiske undersøgelser klart beviser, at andre dyr født efter foderforbuddet er blevet eksponeret for inficeret kødbenmel, bør sådanne dyr, så vidt det er praktisk muligt, udtages til tidlig slagtning i medfør af den nuværende bestemmelse, hvorefter kvæg over 30 måneder ikke må indgå i føde- eller foderkæden;

det er nødvendigt at fremskaffe yderligere specifik oplysning vedrørende identifikation af dyr, pas og gennemførelsen af programmet, for fjernelse af kødbenmel fra fodermaterialer og bedrifter;

Det Forenede Kongerige har indvilliget i at ændre planen, således at 1989/90 fødselskohorten og den nødvendige yderligere oplysning indgår;

Det Forenede Kongerige erklærer, at alle nødvendige ressourcer vil blive stillet til rådighed for at sikre planens faktiske og hurtige gennemførelse;

det er vigtigt at godkende og gennemføre planen snarest muligt for at opnå en betydningsfuld formindskelse af antallet at tilfælde og genvinde forbrugernes tillid; planen kan tages op til fornyet behandling og om nødvendigt ændres på baggrund af udviklingen;

Kommissionen har i overensstemmelse med punkt 9 i Rådets konklusioner på mødet den 1. til 3. april 1996 vedtaget forordning (EF) nr. 716/96 (13), senest ændret ved forordning (EF) nr. 835/96 (14), for at give markedsstøtte;

en tilsvarende foranstaltning vil blive foreslået for at yde finansiel bistand til Det Forenede Kongerige til den nuværende plan;

planen, som ændret den 19. juni 1996, vil effektivt mindske antallet af BSE-tilfælde og øge kontrol vedrørende sygdommen, og den bør derfor godkendes;

Kommission bør foretage EF-inspektioner i Det Forenede Kongerige for at verificere, at de ved denne beslutning godkendte foranstaltninger anvendes;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Den af Det Forenede Kongerige den 3. juni 1996 forelagte plan for bekæmpelse og udryddelse af bovin spongiform encephalopati, som ændret den 19. juni 1996, godkendes.

Artikel 2

Det Forenede Kongerige sætter senest den 1. august 1996 de nødvendige love og administrative bestemmelser i kraft for at gennemføre den i artikel 1 omhandlede plan.

Artikel 3

1. Det Forenede Kongerige underretter Kommissionen, om enhver påtænkt ændring af den i artikel 1 omhandlede plan.

2. Denne beslutning tages op til fornyet overvejelse snarest muligt efter en meddelelse i henhold til stk. 1.

3. Planen tilpasses om fornødent på baggrund af den videnskabelige eller epidemiologiske udvikling.

Artikel 4

Kommissionen foretager EF-inspektioner på stedet i Det Forenede Kongerige for at verificere den faktiske gennemførelse af planen, navnlig effektiviteten af det dyreidentifikationssystem, der skal sikre eftersporingen af dyrene. Planen ændres om fornødent på baggrund af resultatet af disse inspektioner.

Artikel 5

Denne beslutning er rettet til medlemsstaterne.

Udfærdiget i Bruxelles, den 24. juni 1996.

På Kommissionens vegne

Franz FISCHLER

Medlem af Kommissionen

(1) EFT nr. L 224 af 18. 8. 1990, s. 29.

(2) EFT nr. L 62 af 15. 3. 1993, s. 49.

(3) EFT nr. L 395 af 30. 12. 1989, s. 13.

(4) EFT nr. L 194 af 29. 7. 1994, s. 96.

(5) EFT nr. L 181 af 1. 8. 1995, s. 40.

(6) EFT nr. L 152 af 4. 6. 1992, s. 37.

(7) EFT nr. L 172 af 7. 7. 1994, s. 23.

(8) EFT nr. L 55 af 11. 3. 1995, s. 43.

(9) EFT nr. L 172 af 7. 7. 1994, s. 25.

(10) EFT nr. L 38 af 18. 2. 1995, s. 17.

(11) EFT nr. L 78 af 28. 3. 1996, s. 47.

(12) EFT nr. L 139 af 12. 6. 1996, s. 17.

(13) EFT nr. L 99 af 20. 4. 1996, s. 14.

(14) EFT nr. L 112 af 7. 5. 1996, s. 17.